Din afdøde brors hustru arver ikke, når dine forældre afgår ved døden. Det skyldes, at svigerbørn ikke er arvinger efter arvelovens regler. Hvis dine forældre har tre børn, inklusiv din afdøde bror, vil arven efter dem blive delt i tre lige store dele. I tre børn modtager hver en tredjedel, og din afdøde brors børn skal dele hans tredjedel. Hvis den af dine forældre, der lever længst, vælger at skifte boet – og altså ikke vil sidde i uskiftet bo – beholder han eller hun halvdelen af formuen og arver en fjerdedel af formuen efter sin afdøde ægtefælle. Det vil sige, at den længstlevende forælder beholder ¾ af formuen og den sidste fjerdedel falder i arv til deling mellem jer tre børn, hvoraf din afdødes brors del går videre til hans børn. Når længstlevende ægtefælle dør, bliver arven fordelt i tre lige store dele mellem jer børn, hvor din brors børn modtager din brors tredjedel. Ovenstående er forudsat, at dine forældre har delingsformue i deres ægteskab og ikke har oprettet et testamente. Med i testamentet Hvis dine forældre har et ønske om, at din brors hustru – deres svigerdatter – skal arve, kan de oprette et testamente, hvor de begunstiger hende. De kan dog ikke fratage hverken dig og din søster eller din brors børn tvangsarven. Tvangsarven er en fjerdedel af det, I ville arve efter arveloven. Jeres forældre kan derfor hverken gøre jer børn eller din brors børn arveløse, men de kan ved testamente have besluttet, at den del af arven efter dem, der ikke er tvangsarv, skal gå til deres svigerdatter, en velgørende forening eller noget helt tredje.